Klus, Martin, poslanec NR SR (2017-09-08):
Ďakujem veľmi pekne za slovo. Príjemný, dobrý deň prajem, dámy, páni a kolegyne, kolegovia, ja sa pokúsim byť pomerne stručný, keď už sa tu toľkokrát hovorilo o župnej kampani, rád by som zdôraznil, že aj kraj, z ktorého pochádzam ja, potrebuje dokončiť diaľnice, obchvaty a potrebuje kvalitné cesty. Spomeniem len niektoré z nich. Kameňom úrazu Banskobystrického kraja je nedostavaná R2, obzvlášť občania Zvolena a Sliača by vám tu v tomto pléne určite na túto tému vedeli dlho rozprávať o tom, akým spôsobom sa jednak plánovala a plánuje táto cesta a akým spôsobom sa neustále odkladala výstavba tejto cesty. Nehovoriac už napríklad o jej dokončení smerom na Lučenec a neskôr na Rimavskú Sobotu, čo sú tiež kritické oblasti pre budúci rozvoj nášho kraja a kritické oblasti pre budúci rozvoj okresov, ktoré som tu na tomto mieste včera spomínal, ako jedny z najzanedbanejších s vysokou mierou nezamestnanosti a s minimálnym prílevom investícií. Pochopiteľne nesúvisí to len s týmto, s týmito okresmi, ale súvisí to aj s dostavbou napríklad tunela Soroška, o ktorom sa tiež počas leta viedli siahodlhé diskusie a potom samozrejme smerom na Košice ďalej. Toto je práve spôsob, ako dosiahnuť rozvoj najchudobnejších regiónov nášho kraja. Ale, a to ale je veľmi dôležité, mnohí občania aj v týchto najchudobnejších okresoch nášho kraja mi potvrdili, že v žiadnom prípade nedopustia, aby toto bolo robené na úkor budúcich generácií a teda na úkor ďalšieho zadlžovania našej krajiny a teda ma prosili, aby sme hľadali iné spôsoby, ako je uvoľňovanie dlhovej brzdy, ale k tomu sa ešte dostanem. Spomeniem ešte jednu cestu. Známu R1, ktorá konečne po rokoch dotiahla kvalitné komfortné pripojenie Banskej Bystrice smerom na Bratislavu. Hovorí sa o tom od roku 2010, kedy bol ministrom dopravy Ján Figeľ, že by táto cesta mala byť prioritne rozšírená alebo teda predĺžená smerom na Ružomberok a tým by sa dosiahlo najrýchlejšie a najekonomickejšie prepojenie Bratislavy a Košíc. Bohužiaľ, ani táto téma dnes už nie je témou dňa, pretože opäť raz prevládli lobistické skupiny, ktoré presadzujú iné priority v rámci výstavby diaľničnej siete a siete rýchlostných ciest v našej krajine. S tým sú samozrejme spojené aj ďalšie aktivity, ktoré by mali byť priamo naviazané na takéto rozšírenie, alebo keď chceme predĺženie rýchlostnej cesty R1, a to je napríklad rozšírenie cesty smerom na Brezno. Tam obzvlášť priatelia z Podbrezovej a obzvlášť napríklad manažment známych Podbrezovských železiarní by vedel rozprávať, aké nevyhnutné je, aby sa takáto, takáto cesta v krátkom čase postavila. Keď chodím do okresov, ako sú napríklad Veľký Krtíš alebo Lučenec, tak rezonuje iná téma, a to je téma R7, ktorá tu už tiež dnes bola spomínaná. Práve tieto okresy by mimoriadne ocenili, ak by sa práve cez R7 veľmi rýchlo a kvalitne dokázali dostať do Bratislavy, čím by sa zase odbremenila aj už spomínaná R2 a R1. Tak isto táto téma – takmer mŕtva. Vôbec nikto o tom nehovorí s výnimkou občanov, ktorí sa cítia byť ukrivdení, pretože platia rovnaké dane, ako občania v Bratislave, v Trenčíne alebo v Žiline, v najbohatších oblastiach Slovenska. Napriek tomu nemajú dostupnú kvalitnú infraštruktúru, ktorou by sa bezpečne dostali z miesta na miesto. Nehovoriac už o takých témach, ako je napríklad obchvat mesta Krupina alebo dokončenie obchvatu mesta Brezno. Aj to sú témy, ktoré prioritne trápia občanov, ale žiadny z nich mi nepovedal, aby sme to riešili zadlžením ich detí, vnukov a ďalších generácií. Omnoho častejšie ale počúvam slová o tom, ako sa šafári na našich rýchlostných cestách a diaľniciach pri ich výstavbe, akým spôsobom sa vyriešili kauzy, ako už známa kauza Váhostav, nehovoriac o mýtnom tendri, alebo prečo je napríklad cena za 1 km výstavby takejto rýchlostnej cesty práve napríklad v našom kraji výrazne vyššia, ako napríklad v Chorvátsku, v Rakúsku alebo v Nemecku. Toto sú prirodzené otázky, ktoré si občania kladú a na ktoré, bohužiaľ, odpovede nedostávame. Dostávame radšej odpovede, ako celý problém vyriešiť tým, že uvoľníme dlhovú brzdu, na ktorú sa historicky našiel konsenzus v Národnej rade Slovenskej republiky. Oceňujem ochotu poslancov Podmanického, Bašku a tak isto iniciatívu pána poslanca Štarchoňa, aby sme stiahli z rokovania tento návrh zákona a aby sme sa opäť zišli pri odbornej a politicky konsenzuálnej diskusii, ako celý problém riešiť. Ja som si istý, že práve toto je omnoho jednoduchšia cesta, ako položiť na stôl návrh zákona, o ktorom potom vznikajú práve takéto diskusie, aké tu zažívame dnes od deviatej hodiny. Najdôležitejšou časťou takejto diskusie by samozrejme mala byť jedna dôležitá otázka, a to, ako využívame prostriedky, ktoré už dnes máme k dispozícii. Dámy a páni, nalejme si čistého vína, hoci je teda ešte pomerne včasná hodina a povedzme si otvorene, my dnes nedokážeme využiť ani len tie prostriedky, ktoré máme k dispozícii na výstavbu ciest, rýchlostných, resp. diaľnic. Prečo potom za každú cenu otvárať dlhovú brzdu? Toto by mala byť otázka, ktorá by odznela na takom odbornom seminári, ktorý by pokračoval v rámci toho, čo už tu bolo naznačené, že dávnejšie v Národnej rade začalo. Budem vám povďačný a rád sa takejto diskusie zúčastním. Môj hlas ale pre odblokovanie dlhovej brzdy určite nedostanete. Ďakujem pekne. (Potlesk.)